ભારતમાં વડના ઝાડનું નામ આવે કે તરત જ ભૂત પ્રેતના વિચારો મનમાં ભમતા થઇ જાય છે . કારણ કે વડના ઝાડને હંમેશા ભૂત પ્રેત સાથે જોડીને જોવામાં આવે છે . પણ આપને શું એ વાતનો ખ્યાલ છે કે વડના ઝાડ સાથે માત્ર ભૂત પ્રેતની વાતો નહીં , પરંતુ ભારતના આર્થિક વિકાસની વાતો પણ જોડાયેલી છે . ભારતના આર્થિક વિકાસને દર્શાવતા એક મજબૂત સ્તંભનું જોડાણ વડના ઝાડ સાથે છે . વાત એમ છે કે બોમ્બે સ્ટોક એક્સચેન્જ એટલે કે બીએસઇ ( BSE ) ની સ્થાપનાનો શ્રેય જે ચાર ગુજરાતીઓ અને એક પારસીને જાય છે તેઓ આ અંગેની ચર્ચા કરવા માટે વડના ઝાડ નીચે પોતાનો અડ્ડો બનાવ્યો હતો . તેમણે વડના ઝાડ નીચે બનાવેલી બેઠકમાં જ શેરબજાર શરૂ કર્યુ હતું . પ્રાપ્ત માહિતી અનુસાર તેઓ વર્ષ 1950ની આસ પાસ પોતાના કારોબારના સિલસિલામાં મુંબઇના ટાઉન હોલની સામે આવેલા વડના ઝાડની નીચે જ બેઠકો યોજતા હતા . આ બેઠકમાં લોકોની સંખ્યા વધતી ગઇ . ધીરે ધીરે આ કારોબારમાં સભ્યોની સંખ્યા પણ વધતી ગઇ . વર્ષ 1875માં આ લોકોએ પોતાનું એક એસોસિએશન બનાવ્યું હતું . આ એસોસિએશનનું નામ ધ નેટિવ શેર એન્ડ સ્ટોક એસોસિએસન રાખવામાં આવ્યું હતું . ત્યાર બાદ કામ કાજનો વ્યાપ વધતા તેમને મોટી જગ્યાની જરૂર ઉભી થઇ . આ માટે તેમણે દલાલ સ્ટ્રીટ પર એક ઓરડો ભાડે રાખ્યો હતો . ત્યાર બાદ અન્ય મોટી જગ્યા ભાડે રાખતા હતા . આ જગ્યાઓ પર આજે બોમ્બે સ્ટોક એક્સચેન્જ ઉભું છે .